Komisijos reglamentas (EB) NR. 2601/2000
2000 m. lapkričio 17 d.
nustantis išsamias Tarybos reglamento (EB) Nr. 2494/95 įgyvendinimo taisykles dėl pirkimo kainų įtraukimo į suderintą vartotojų kainų indeksą laiko pasirinkimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. spalio 23 d. Tarybos reglamentą (EB) Nr. 2494/95 dėl suderintų vartotojų kainų indeksų [1], ypač į jo 4 straipsnį kartu su 5 straipsnio 3 dalimi,
pasikonsultavusi su Europos centriniu banku [2],
kadangi:
(1) Pagal Reglamento (EB) Nr. 2494/95 5 straipsnio 1 dalies b punktą kiekviena valstybė narė turi sudaryti suderintą vartotojų kainų indeksą (SVKI) pradedant 1997 m. sausio mėn. indeksu.
(2) Pagal 1996 m. rugsėjo 9 d. Komisijos reglamento (EB) Nr. 1749/96 dėl Tarybos reglamento (EB) Nr. 2494/95 dėl suderintų vartotojų kainų indeksų pradinių įgyvendinimo priemonių [3] su paskutiniais pakeitimais, padarytais Tarybos reglamentu (EB) Nr. 1688/98 [4], 2 straipsnio a punkto 3 įtrauką, SVKI naudojamos kainos yra pirkimo kainos, kurias namų ūkiai atlikdami pinigines operacijas moka pirkdami atskiras prekes ir paslaugas.
(3) Yra pakankamai galimybių susidaryti procedūriniams skirtumams pasirenkant pirkimo kainų įtraukimo į SVKI laiką. Būtina suderinta laiko pasirinkimo metodika, kad būtų užtikrinta, kad sudarytieji SVKI atitiktų Reglamento (EB) Nr. 2494/95 4 straipsnyje nustatytą palyginamumo reikalavimą, ypač tų produktų, kurių pirkimo, mokėjimo už juos ar pristatymo ir vartojimo laikas gali skirtis, atžvilgiu.
(4) Šio reglamento taisyklės atitinka 1996 m. birželio 25 d. Tarybos reglamentu (EB) Nr. 2223/96 dėl nacionalinių ir regioninių Europos sąskaitų sistemos Bendrijoje [5] su paskutiniais pakeitimais, padarytais Reglamentu (EB) Nr. 448/98 [6], sudarytoje 1995 m. Europos sąskaitų sistemoje (ESS 95) nustatytus apibrėžimus tiek, kiek ESS 95 atitinka SVKI tikslus.
(5) Visų pirma ESS 95 3.89 punkte teigiama, kad prekės ir paslaugos paprastai turėtų būti registruojamos tada, kai už jas turi būti sumokama, t. y. kai pirkėjas įsipareigoja pardavėjui.
(6) SVKI turėtų atspindėti kainų pokytį palyginti su baziniu ar atskaitos laikotarpiu remiantis išlaidų pokyčiu kartu išlaikant namų ūkių vartojimo struktūrą ir vartotojų populiacijos sudėtį.
(7) Šiame reglamente numatytos priemonės atitinka Tarybos sprendimu 89/382/EEB, Euratomas [7] įkurto Statistikos programos komiteto nuomonę,
PRIĖMĖ ŠĮ REGLAMENTĄ:
1 straipsnis
Tikslas
Šio reglamento tikslas - suderinti pirkimo kainų registravimo ir jų įtraukimo į suderintą vartotojų kainų indeksą (toliau - SVKI) laiko pasirinkimą, siekiant užtikrinti, kad SVKI būtų patikimi, tinkami ir atitiktų Reglamento (EB) Nr. 2494/95 4 straipsnyje nustatytą palyginamumo reikalavimą.
2 straipsnis
Laiko parinkimas
SVKI naudojamos kainos yra pirkimo kainos, kurias namų ūkiai moka atlikdami pinigines operacijas pirkdami atskiras prekes ar paslaugas. Prekių kainos įtraukiamos į to mėnesio, kurį jos yra stebimos, SVKI. Paslaugų kainos įtraukiamos į to mėnesio, kurį gali prasidėti paslaugos nustatytomis kainomis naudojimas, SVKI.
3 straipsnis
Įgyvendinimas
Šio reglamento nuostatas valstybės narės taiko 2000 m. gruodžio mėn. ir jos įsigalioja pradedant 2001 m. sausio mėn. indeksu.
4 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. lapkričio 17 d.